Petřín

**Petřín** je 327 m vysoký kopec v centre Prahy. Na jeho vrchole stojí Petřínska rozhľadňa a mnoho iných objektov. Na Petříne nájdeme skaly najmä z opuky.

## História

Petřín vystriedal v priebehu storočí niekoľko mien: **Petřín**, **Hora**, **Kopec**, **Vrch sv. Vavrinca**. Kronikár Kosmas ho popisuje ako veľmi skalnaté miesto, a z toho dôvodu sa mu pre veľké množstvo skál začalo hovoriť Petřín. Latinsky sa totiž skala povie *petra*. Od nepamäti sa tu lámal kameň — opuka — z ktorého Praha postavila množstvo stavieb.

Prvá historická zmienka o petřínskych lomoch pochádza od Mnícha Sázavského, ktorý napísal, že s týmito kameňmi dal opát Silvester ozdobiť dlažbu Sázavského kláštora.

Na Petříne bývalo popravisko, ktoré stávalo v blízkosti kostola sv. Vavrinca. O ňom sa hovorí v súvislosti s vyvraždením Slavníkovcov. Tí z tohto rodu, ktorých Přemyslovci nestačili povraždiť 28. septembra 995 na Libici, viedli ako divú zver do Prahy a pobíjali na Petříne. Potom slúžilo popravisko až do 14. storočia k trestaniu veľkých protištátnych prečinov. Až po vybudovaní Hladového múru cisárom Karolom IV. sa popravisko presunulo na náprotivný vrch Vítkov.

## Objekty na Petříne

* Lanová dráha na Petřín
* Petřínska rozhľadňa
* Štefánikova hvezdáreň
* Hladný múr
* Bludisko
* Strahovský kláštor
* Kostol sv. Michala Archanjela – drevený kostolík zo 17. storočia v bojkovskom štýle prenesený v roku 1929 z Podkarpatskej Rusi
* Kalvária
* Kaplnka božieho hrobu
* Krížová cesta
* Záhrada Květnica
* Letohrádok Kinských
* Stĺpové slnečné hodiny
* Reštaurácia Nebozízek
* Kaplnka
* Studnička Petřínka

## Sochy na Petříne

***K. H. Mácha** - Karel Hynek Mácha (1810 – 1836), český básnik, narodený pod Petřínom. Bronzová socha stojaca, ktorá sa pravou rukou, v ktorej drží pero, opiera o múrik s otvoreným zošitom a v ľavej ruke drží kyticu orgovánov. Podstavec je z leštenej žuly. Sochu vyhotovil Josef Václav Myslbek v roku 1912.
***Jan Neruda** - Jan Neruda (1834 – 1891) sa narodil v kasárniach, stojacich na úpätí Petřína. Socha znázorňuje stojacu postavu, s rukami za chrbtom, v ktorých drží klobúk. Autorom bronzovej sochy je Jan Simota, ktorý ju vyhotovil v roku 1970.
***Jaroslav Vrchlický** - Jaroslav Vrchlický (1853 – 1912), český básnik. Pieskovcová socha, ktorú vytvorili Josef Wagner, Antonín Wagner a Jan Sokol, znázorňuje sediacu postavu s knihou v ruke a okrídlenými géniami pri nohách.
***M. R. Štefánik** - Milan Rastislav Štefánik (1880 – 1919), slovenský astronóm, politik a letec. Stojaca bronzová socha v leteckej kombinéze, držiaca v ruke písomnosti. Vyhotovil ju Bohumil Kafka. Na mieste pred Štefánikovou hvezdárňou ju v roku 1994 slávnostne odhalil vtedajší prezident republiky Václav Havel.
***Fontána s chlapcami** - nazývaná *U žabiek*, ukazujúca dvojicu chlapcov, hrajúcich sa so žabami a rybou pri fontáne. Modelmi pre sošky boli v vnuci T. G. Masaryka Leonard a Herbert Revilliodovi, ktorí neskôr zahynuli v zahraničnom odboji. Dielo, ktoré malo pôvodne stáť v Lánskom zámku, vyhotovil K. Dvořák v roku 1948.
***Hana Kvapilová** - Hana Kvapilová (1860 – 1907), česká herečka. Socha z bieleho mramora znázorňuje sediacu postavu v dlhých šatách a s kyticou v lone. Jej autorom je Jan Štursa, ktorý ju vyhotovil v roku 1913. Pod sochou je uložená urna s popolom tejto herečky — členky Národného divadla.
***Uškatec** - socha znázorňujúca uškatca vytvoril v roku 1953 J. Lauda.
***Ferdinand Laub** - Ferdinand Laub (1832 – 1875), svetoznámy virtuóz a český huslista.
***Vítězslav Novák** - Vítězslav Novák (1870 – 1949), český hudobný skladateľ. Bronzová socha znázorňuje stojacu postavu v nadživotnej veľkosti. Vytvoril ju v roku 1950 Jan Kodet.
***Polibek** - súsošie autora Jana Mařatku z roku 1910.

## Referencie


## Iné projekty

Kategória:Hradčany (Praha 1)
Kategória:Malá Strana
Kategória:Vrchy v Prahe